Я зэфIэкIым хагъахъуэ
КIуэкIуэ Валерий и цIэр зезыхьэ Къэбэрдей-Балъкъэр къэрал мэкъумэш университетым иджыблагъэ зэIущIэ гуапэ щекIуэкIащ. ГуфIэгъуэ щытыкIэм иту абы студентхэм тхылъ иратыжащ, «Унафэ щIынымкIэ зэфIэкI зиIэ» IэщIагъэ гуэдзэным зэрыхуеджам и щыхьэту.
Ди къэралым и мэкъумэш еджапIэ нэхъыщхьэхэм ящыщу КъБКъМУ-ращ апхуэдэ курс япэу къыщыщызэрагъэпэщар. Абы и щхьэусыгъуэр еджапIэ нэхъыщхьэр къэзыух щIалэгъуалэр лэжьыгъэм и къызэгъэпэщыкIэ, Iуэхум и зэтеублэкIэ мардэхэм щыгъуазэу IэнатIэхэм пэрыхьэнырщ. Абы хуэщIауэ еджапIэм къыщызэIуахащ Студентхэр IэщIагъэм хэзышэ центр.
А жэрдэмыр къызыбгъэдэкIар КъБКъМУ-м егъэджэныгъэ-гъэсэныгъэ лэжьыгъэмкIэ и проректор, профессор Къудей Русланщ. Iуэхур даIыгъащ икIи абы хуэгъэпса программэ хэха убзыхуныр игъуэу къалъытащ университетым и ректор Апажэ Аслъэнрэ щIэныгъэ-къэхутэныгъэ лэжьыгъэмкIэ и проректор Езауэ Анзоррэ.
Курсым ехьэлIа программэ зэхэгъэувэнымрэ лэжьыгъэр къы-зыхуэтыншэу къызэгъэпэщынымрэ пщэрылъ хуащIауэ щытащ мэкъумэш щIэныгъэхэм я доктор, профессор Къагъырмэс Црайрэ экономикэ щIэныгъэхэм я кандидат, Студентхэр IэщIагъэм хэзышэ центрым и унафэщI Гордеев Анатолийрэ. Курсхэр егъэкIуэкIыным жыджэру хэлэжьыхьащ экономикэ щIэныгъэхэм я доктор, доцент Къарей ФатIимэ, экономикэ щIэныгъэхэм я кандидатхэу Созаевэ Танзиля, Бузд Аринэ, Багъ Джульеттэ сымэ. Абыхэм студентхэм бгъэдалъхьащ IэнатIэм унафэ щыщIыным, абы Iуэхур къыщызэгъэпэщыным ехьэлIа теорие, практикэ щIэныгъэхэр, зэфIэкIхэр. Программэм и унэтIыныгъэ нэхъыщхьэхэм ящыщщ мэкъумэш IэнатIэм и лэжьыгъэр план хэхам тету убзыхуфыныр; абы щекIуэкI Iуэхугъуэхэр производствэрэ экономикэ я лъэныкъуэкIэ анализ щIыныр, адэкIэ зэрызиужьыпхъэр гъэнэIуэныр; иджырей Iуэху зехьэкIэ мардэхэр и лъабжьэу лэжьакIуэ гупыр къызыхуэтыншэу лэжьыгъэм къыхузэщIэгъэуIуэфыныр; IэнатIэм и дежкIэ мыхьэнэшхуэ зиIэ унафэхэр псори зэпэшэчауэ къэщтэныр, нэгъуэщIхэри.
Производствэм, экономикэмрэ управленэмкIэ лэжьыгъэхэр ягъэзэщIащ курсым хэсахэм. Ахэр къыхахащ Студентхэр IэщIагъэм хэзышэ центрым республикэм и мэкъумэш хозяйствэ щхьэхуэхэм, щIыналъэхэм щригъэкIуэкIа мониторингхэм къарикIуа хъыбархэм. Абыхэм япкъ иткIэ студентхэм яхузэфIэкIащ лэжьыгъэр езыгъэфIакIуэ еплъыкIэ зэмылIэужьыгъуэхэр, чэнджэщ хэхахэр къагъэнэIуэн. Апхуэдэ Iуэхугъуэхэм къадэкIуэу, ахэр пIалъэ-пIалъэкIэрэ пэрытащ мэкъумэш IэнатIэм и къулыкъу зэмылIэужьыгъуэхэм. Студентхэр я зэфIэкIхэм щеплъащ IэнатIэм и унафэщI, агроном, экономист, нэгъуэщI къулыкъухэми. А къалэнхэр ирахьэкIыурэ, абыхэм зрагъэгъуэтащ а IэщIагъэм епха щIэныгъэхэр, Iуэху зехьэкIэхэр, лэжьыгъэ къызэгъэпэщыкIэ мардэхэр. Езыхэм я уней IэнатIэ къызэрагъэпэщ хъуми, Iуэхур зэрызэрахьэну щIыкIэхэми зыщагъэгъуэзащ.
Курсым къызэщIиубыдэ лэжьыгъэхэр къызэгъэпэщынымкIэ, ахэр къызыхуэтыншэу егъэкIуэкIынымкIэ дэIэпыкъуэгъу хъуащ университетым и факультетхэм я деканхэу ЛIуп Тимур, Ехъутэныдж Мухьэмэд, УправленэмкIэ институтым и унафэщI, экономикэ щIэныгъэхэм я доктор, профессор Жангураз Жансурэт.
«Унафэ щIынымкIэ зэфIэкI зиIэ» IэщIагъэ гуэдзэным зэрыхуеджам щыхьэт техъуэ тхылъхэр щратыж зэхуэсым кърихьэлIат экономикэ щIэныгъэхэм я доктор, профессор, КъБР-м и Парламентым ЕгъэджэныгъэмкIэ, щIэныгъэмрэ щIалэгъуалэ политикэмкIэ и комитетым и унафэщI Азычэ Светланэ, КъБР-м мэкъумэш хозяйствэмкIэ и министрым и чэнджэщэгъу Шыгуанэ Вячеслав сымэ. Курсым и фIагъымрэ ар къызэгъэпэщыным, егъэкIуэкIыным республикэм и дежкIэ мыхьэнэшхуэ зэриIэмрэ къыхагъэщащ абыхэм я къэпсэлъэныгъэхэм. Студентхэм гуапэу ехъуэхъуащ КъБКъМУ-м и ректор Апажэ Аслъэн. Зи щIалэгъуэхэми фIыщIэ хуащIащ еджапIэ нэхъыщхьэм и унафэщIми, IэщIагъэ гуэдзэн щызрагъэгъуэта курсым и къызэгъэпэщакIуэхэм, егъэджакIуэхэм.
ЖЫЛАСЭ Маритэ.
